อดีตรอง ปธน.อเมริกัน อัล กอร์ เปิดกลุ่มกดดันด้านสิ่งแวดล้อมกลุ่มใหม่ในออสเตรเลีย
อดีตรองปธน.อเมริกัน อัล กอร์ อยู่ที่ออสเตรเลียเพื่อเปิดกลุ่มกดดันด้านสิ่งแวดล้อมกลุ่มใหม่ ซึ่งประกอบด้วยนักวิทยาศาสตร์ ผู้นำพลเรือนและน
อดีตรองประธานาธิบดีอเมริกัน อัล กอร์ผู้เคยได้รับรางวัลโนเบลกล่าวต่อผู้ฟังกลุ่มหนึ่งที่นครเมลเบิร์นว่า การเปลี่ยนแปลงของสภาพภูมิอากาศทำให้โลกของเราป่วยไปเสียแล้ว นาย อัล กอร์ ผู้มาที่ออสเตรเลียเพื่อเปิดกลุ่มทำวิจัยกลุ่มใหม่ที่มีชื่อว่าSafeClimate Australia หรือ ออสเตรเลียที่มีสภาพภูมิอากาศปลอดภัยนั้น กล่าวในวันจันทร์ว่าจำเป็นจะต้องแก้ไขปัญหาท้าทายด้านสิ่งแวดล้อมที่กำลังเกิดทับทวีขึ้นนั้นเป็นการด่วน นักวิทยาศาสตร์ผู้นำของชุมชนและของบริษัทธุรกิจกลุ่มหนึ่งร่วมกันก่อตั้งกลุ่ม SafeClimate Australiaนี้ขึ้นโดยมีจุดมุ่งหมายจะทำให้ออสเตรเลียเลิกอาศัยถ่านหินในการผลิตกระแสไฟฟ้า การไปเยือนออสเตรเลียของนาย อัล กอร์เป็นส่วนหนึ่งของการผลักดันของนักกิจกรรมผู้ต้องการทำให้เกิดความตระหนัก เกี่ยวกับการเปลี่ยนแปลงของสภาพภูมิอากาศมากขึ้น ก่อนถึงช่วงที่จะมีการประชุมระหว่างประเทศ เกี่ยวกับเรื่องการเปลี่ยนแปลงของสภาพภูมิอากาศที่ประเทศเดนมาร์กในระยะหลังของปีนี้ในการประชุมระหว่างประเทศดังกล่าว รัฐบาลของประเทศต่างๆ จะเจรจาต่อรองกันเพื่อพยายามทำความตกลงเกี่ยวกับร่างสนธิสัญญาที่จะนำมาใช้แทนที่อนุสัญญาเกียวโตเกี่ยวกับการเปลี่ยนแปลงของสภาพภูมิอากาศซึ่งจะหมดอายุลงในปีพุทธศักราช 2555 นาย อัล กอร์กล่าวว่า การเกิดไฟไหม้ตามสุมทุมพุ่มไม้ ในออสเตรเลียถี่ยิบยิ่งขึ้นเป็นตัวอย่างที่แสดงให้เห็นว่าสภาพภูมิอากาศกำลังเปลี่ยนแปลงอย่างรวดเร็วแค่ไหน นาย อัล กอร์ กล่าวไว้ตอนนี้ว่า "ตอนนี้ ไฟไหม้ที่เคยควบคุมไว้อยู่นั้นมีท่าทีว่าจะควบคุมไว้ไม่อยู่เสียแล้ว และจะก่อให้เกิดความเสียหาย เกินกว่าที่เคยประสพกันมาในอดีตวิกฤติกาลที่ว่านี้กำลังทวีความรุนแรงเพราะเหตุผลที่อธิบายได้ไม่ยากเลย" เมื่อเดือนกุมภาพันธ์ ไฟป่าที่ลุกลาม และทำลายส่วนต่างๆ ของรัฐวิคตอเรียซึ่งอยู่ทางภาคใต้ของออสเตรเลียนั้นคร่าห์ชิวิตประชาชนไป 173 ราย นักภูมิอากาศวิทยาเตือนว่า ทวีปออสเตรเลียนั้น ล่อแหลมต่อการที่อุณหภูมิสูงขึ้นนี้มากเป็นพิเศษซึ่งอาจนำไปสู่สภาพการณ์ที่จะเกิดพายุรุนแรงทุพภิกขภัยและการที่ระดับของน้ำทะเลสูงขึ้น การมาเยือนออสเตรเลียของนาย อัลกอร์เป็นการประจวบกับการมีการประชุมสุดยอดของเยาวชนเกี่ยวกับเรื่องสภาพภูมิอากาศครั้งแรกในออสเตรเลียการประชุมดังกล่าวมีจุดมุ่งหมายจะระดมนักกิจกรรมรุ่นใหม่ ในการเตรียมการเพื่อไปร่วมการประชุมระหว่างประเทศเกี่ยวกับการเปลี่ยนแปลงของสภาพภูมิอากาศที่สหประชาชาติจะจัดขึ้น ณกรุงโคเปนเฮเก้นในเดือนธันวาคม นาย อัล กอร์กล่าวต่อที่ประชุมที่นครเมลเบิร์นว่า การดำเนินงานเมื่อเร็วๆนี้ทั้งของฝ่ายรัฐบาลชุดประธานาธิบดี บารัค โอบามาและรัฐบาลออสเตรเลียชุดนายกรัฐมนตรีรัดด์เป็นสัญญาณที่ดีที่ส่อว่าการเปลี่ยนแปลงของสภาพภูมิอากาศกลายเป็นเรื่องที่ทรงความสำคัญเรื่องหนึ่งไปแล้ว